ས་སུ་འགྲོ་བའི་རྟེན༔ ཀུན་འདུས་གུ་རུ་པདྨ་སེམས་དཔའི་ཆ་བྱད་ཅན༔ ཞི་བའི་ལས་བྱང་ལྟར་ལ༔ སྐུ་དགེ་འདུན༔ གསུང་དམ་ཆོས༔ ཐུགས་སངས་རྒྱས༔ ཡོན་ཏན་ཡི་དམ༔ ཕྲིན་ལས་ཆོས་སྐྱོང་བཅས་གསལ་གདབ་ལ༔ དམ་བཅའ་ནི༔» ན་མོཿ མདུན་གྱི་ནམ་མཁའ་ཆོས་དབྱིངས་སྐྱེ་མེད་ངང་༔ མ་བཅོས་སྟོང་ཉིད་ཨེ་ཡི་འཕྲོ་འདུ་ལས༔ རང་བྱུང་ལྷུན་གྲུབ་འོད་ཀྱི་གཞལ་ཡས་ཁང་༔ ཕྱི་ནང་གཞལ་འདས་བཀོད་པ་རབ་རྒྱས་པའི༔ འཇའ་ཚོན་སྤུངས་བཞིན་ཁྱོན་ཀུན་ཡངས་པའི་དབུས༔ དྲི་མེད་གདོད་མའི་མཚོ་དཀྱིལ་པད་སྡོང་རྩེར༔ ཆགས་མེད་སྐྱོན་བྲལ་འོད་སྐུར་སྤྲུལ་པའི་སྐུ༔ རྗེ་བཙུན་ཆེན་པོ་པདྨ་ཐོད་ཕྲེང་རྩལ༔ དཀར་དམར་མདངས་ལྡན་དྲི་མེད་གཟི་འབར་བ༔ མཚན་དཔེའི་སྐུ་ལ་རྒྱལ་ཀུན་རབ་རྫོགས་པའི༔ ཕྱག་མཚན་ལ་སོགས་ཆ་ཤས་མ་ཉམས་པར༔ དཔའ་ལ་རབ་ཏུ་བཞད་ཅིང་བཞུགས་པ་ཡི༔ འཁོར་ཡུག་ཁྱབ་པར་བསྐོར་བའི་སྐྱབས་ཡུལ་ལྷ༔ སྐར་ཚོགས་གྲངས་བཞིན་ཆུ་ཟླའི་སྣང་ངོར་ལྟར༔ མ་འདྲེས་གསལ་བཞིན་གསོལ་བ་འདི་ལྟར་དུ༔ སྐུ་གསུམ་བླ་མ་བསྒྲུབ་པར་དམ་བཅའོ༔ «མི་དམིགས་མདུན་མཁར༔» རྣམ་དག་མདུན་གྱི་ནམ་མཁར་འཇའ་འོད་ཀློང་༔ བདེ་གཤེགས་ཀུན་འདུས་རྩ་བའི་བླ་མ་རྗེ༔ རྡོ་རྗེ་ཐོད་ཕྲེང་མཐིང་གསལ་རྡོར་དྲིལ་བསྣམས༔ ལྷ་ལྕམ་དམར་མོ་རྡོ་རྗེ་ཚེ་བུམ་འཛིན༔ གཉིས་མེད་འཁྱུད་སྦྱོར་བདེ་ཆེན་ལོངས་སྤྱོད་རྫོགས༔ རྩ་གསུམ་ལྷ་ཚོགས་རབ་འབྱམས་རྒྱལ་ཀུན་གཏིབས༔ ནམ་མཁས་གར་ཁྱབ་ཐུགས་རྗེའི་འོད་ཟེར་འབར༔ བདག་དང་འགྲོ་ཀུན་བྱང་ཆུབ་མ་ཐོབ་བར༔ རྩེ་གཅིག་མོས་གུས་གདུང་བས་སྐྱབས་འགྲོ་ནི༔ «ཡིད་ཆེས་ངེས་ཤེས་ཚད་དུ་ལོངས་པར་བྱ༔ དང་པོ་སྐྱབས་སུ་འགྲོ་བ་ནི༔» ན་མོཿ དབྱིངས་རིག་དབྱེར་མེད་རྩ་བ་གསུམ༔ ཡེ་ནས་མཆོག་གསུམ་སྐུ་གསུམ་བདག༔ ཕྱི་ནང་མི་དམིགས་ཟང་ཐལ་སྐུ༔ འབད་རྩོལ་བྲལ་བར་སྐྱབས་སུ་མཆི༔ «གཉིས་པ་ཐེག་ཆེན་བྱང་ཆུབ་མཆོག་ཏུ་སེམས་བསྐྱེད༔» བདག་པས་གཞན་གཅེས་སྟོང་ཉིད་སྙིང་རྗེ་ལྡན༔ མ་རིག་འཁོར་བའི་སེམས་ཅན་མ་ལུས་པ༔ ཡང་དག་མཆོག་ཏུ་དགོད་ཕྱིར་སྨོན་འཇུག་སེམས༔ དོན་དམ་གཉིས་མེད་བློ་བྲལ་བདེན་པར་གནས༔ «སྔོན་དུ་ཡིད་ཀྱིས་སྨོན་སེམས་བསྐྱེད་པ་ནི༔ གཡས་པ་ཕ་ཚོགས༔ གཡོན་པ་མ་ཚོགས༔ འོག་ཏུ་འགྲོ་བ་རིགས་དྲུག་བཅས་གསལ་གདབ༔» མ་སེམས་ཅན་བདེ་དང་ལྡན་གྱུར་ཅིག །སྡུག་བསྔལ་ཀུན་དང་བྲལ་གྱུར་ཅིག །བདེ་དང་བྲལ་བར་མ་གྱུར་ཅིག །ཉེ་རིང་ཆགས་སྡང་བྲལ་གྱུར་ཅིག །«འཇུག་པ་སེམས་བསྐྱེད་ནི༔ སངས་རྒྱས་ཐོབ་པའི་གཞི་ཡིན་པས༔ སྤྱོད་ཀྱི་སྙིང་རྗེས་གཏོང་ལེན་ཡིན༔ ཉན་ཐོས་རང་རྒྱལ་བྱང་སེམས་ཐེག་རིམ་ཚང་༔» ཧོ༔ གདོད་ནས་དག་པ་ཆོས་དབྱིངས་ཀློང་༔ མ་རྟོགས་སེམས་ཅན་རྒྱུད་དྲུག་རྣམས༔ རྣམ་ཐར་བྱང་ཆུབ་ལམ་འགོད་ཕྱིར༔ བློ་འདས་དོན་དམ་སེམས་བསྐྱེད་དོ༔ «གསུམ་པ་རྡོར་སེམས་སྒོམ་བཟླས་ནི༔ »ཧོཿ བདག་ལུས་སྤྱི་གཙུག་དུང་ཁང་ཕོ་བྲང་སྟེང་༔ རྡོ་རྗེ་སེམས་དཔའ་དྲི་མེད་ཤེལ་གྱི་མདངས༔ རྡོ་རྗེ་དྲིལ་བུ་ཐབས་ཤེས་ཕྱག་རྒྱ་ཅན༔ སྙེམས་མ་དཀར་མོ་རྡོ་རྗེ་དུང་དམར་འཛིན༔ ཡབ་ཡུམ་ཟུང་འཇུག་འཁྲིལ་ཐབས་སྐྱིལ་ཀྲུང་བཞུགས༔ ལྷ་རྫས་རིན་ཆེན་རྒྱན་མཛེས་ཐུགས་ཀ་རུ༔ ཧཱུྃ་ཡིག་མཐའ་རུ་ཡི་གེ་བརྒྱ་པ་ནི༔ གཡས་གཡོན་འཁོར་བས་སྡིག་སྒྲིབ་བག་ཆགས་དག༔ ཆུ་ཟླའི་རང་བཞིན་དྲི་མེད་རྗེན་པར་ཤར༔ ཨོྃ་བཛྲ་ས་ཏྭ་ས་མ་ཡ༔ «སོགས་གཏེར་སྒྲུབ་ལས༔» ཨཱཿ བདག་ལུས་སྣང་སྟོང་རྡོ་རྗེ་སེམས་དཔའི་སྐུ༔ དཀར་གསལ་འོད་ཕུང་རྡོ་རྗེ་དྲིལ་བུ་འཛིན༔ ལོངས་སྤྱོད་རྫོགས་སྐུ་པད་ཟླར་སྐྱིལ་ཀྲུང་བཞུགས༔ ཐུགས་མཆོག་དྭངས་མ་ལྔ་ལྡན་འོད་ཕུང་ཀློང་༔ རྩ་བའི་བླ་མ་ཨོ་རྒྱན་རིན་པོ་ཆེ༔ གཅེར་བུ་རུས་རྒྱན་ཟླ་ཞུན་འབུམ་གྱི་ལྷུན༔ སྐྱིལ་ཀྲུང་མཉམ་བཞག་ཐུགས་ཀར་ཟླ་བའི་སྟེང་༔ སྐྱེ་མེད་ཨ་ཡིག་མཐའ་མར་ཡིག་བརྒྱས་བསྐོར༔ དེ་ལས་འོད་འཕྲོས་ཕྱོགས་བཅུའི་ཞིང་ཀུན་མཆོག༔ ཐུགས་རྗེའི་བྱིན་བསྡུས་ནུས་སྟོབས་ཚད་མེད་བསྐྱེད༔ ནད་གདོན་སྡིག་སྒྲིབ་བག་ཆགས་བཅས་པར་སྦྱངས༔ འོད་ཟེར་མར་འཕྲོས་ཁམས་གསུམ་རིགས་དྲུག་གི༔ དུཿཁ་ཀུན་བསལ་ཕན་བདེའི་སྟོབས་བསྐྱེད་དེ༔ དྲན་སྣང་རང་རིག་རྒྱལ་བའི་དགོངས་པ་རྟོགས༔ སྣོད་ཀྱི་འཇིག་རྟེན་མངོན་པར་དགའ་བའི་ཞིང་༔ བཅུད་ཀྱི་གཟུགས་སྣང་རྡོ་རྗེ་སེམས་དཔའི་སྐུ༔ སྒྲ་གྲགས་ཐམས་ཅད་རང་བྱུང་སྙིང་པོའི་གདངས༔ དྲན་རྟོག་ཐམས་ཅད་ཆོས་དབྱིངས་སྐྱེ་འགག་བྲལ༔ རྒྱལ་བའི་སྐུ་གསུང་ཐུགས་སུ་ལྷུན་གྲུབ་གྱུར༔ «ཞེས་ཡིག་བརྒྱ་དང་ཡང་སྙིང་འབྲུ་ལྔ་པ་སོགས་ཅི་ནུས་སུ་བཟླས༔ ཐུན་མཚམས་སྣོད་བཅུད་གཞལ་ཡས་ལྷ་དང་བཅས་པ་བདག་གི་ཐུགས་ཀའི་ཨཱཿལས་བསྡུ་ཞིང་༔ དྲན་རིག་མི་རྟོག་པའི་ངང་དུ་བཞག་གོ༔ བརྗོད་ནས་བཟླས་འཇུག་ཏུ༔» ཧོ༔ བདག་ནི་བག་མེད་རྨོངས་པ་ཡིས༔ རྩ་བ་ཡན་ལག་དམ་ཚིག་གི༔ དོན་དང་འགལ་བ་ཅི་མཆིས་པ༔ རིགས་འདུས་རྡོར་སེམས་ལྷ་ལ་བཤགས༔ གཙོ་བོ་རྡོ་རྗེ་འཛིན་པ་ཉིད༔ ཐུགས་རྗེ་ཆེན་པོའི་བདག་ཉིད་ཅན༔ འགྲོ་བའི་དོན་དུ་བདག་སྐྱབས་མཆི༔ སྐུ་གསུང་ཐུགས་རྩ་བ་དང་ཡན་ལག་གི་དམ་ཚིག་ཉམས་པ་ཐམས་ཅད་མཐོལ་ལོ་བཤགས་སོ༔ སྡིག་སྒྲིབ་ཉེས་ལྟུང་དྲི་མའི་ཚོགས་ཐམས་ཅད་བྱང་ཞིང་དག་པར་མཛད་དུ་གསོལ༔ ཞེས་གསོལ་བ་བཏབ་པས་རྡོ་རྗེ་སེམས་དཔའ་འོད་དུ་ཞུ་ནས་རང་ལ་ཐིམ་པར་གྱུར༔ «བདག་ཉིད་རྩ་བའི་དཀྱིལ་འཁོར་ཆུ་ལ་ཉ་ལྡང་བ་ལྟ་བུར་རྡོ་རྗེ་སེམས་དཔའི་སྐུར་གྱུར༔ གསུམ་པ༔» སྒྲིབ་སྦྱོང་བདག་ཉིད་རྡོ་རྗེ་སེམས༔ ཐུགས་སྲོག་སྔགས་ཕྲཻང་འོད་ཀྱིས་སྡིག་ལྟུང་སྦྱངས༔ སླར་ཡང་འོད་འཕྲོས་སྣང་སྲིད་སེམས་དཔར་གསལ༔ ཨོཾ་བཛྲ་ས་ཏྭ་ཨཱཿ «བརྒྱ་སྟོང་ཁྲི་འབུམ་བྱེ་བ་རྟགས་ཚད་བསྟུན༔ འཁོར་འདས་འུབ་ཆུབ་ཀ་དག་ངང་དུའོ༔ ཀྲྀ་ཡ་ཨུ་པ་ཡོ་གའི་ཐེག་རིམ་ཚང་༔ བཞི་པ་ཚོགས་བསགས་མཎྜལ་འབྱོར་ཚོགས་ཀུན༔ དངོས་བཤམས་བློས་སྤྲུལ་སྐུ་གསུམ་ཞིང་མ་ལུས༔ རྒྱལ་ཀུན་ངོ་བོ་བླ་མའི་འཁོར་ལོར་འབུལ༔ དེ་ནས་ཡིག་བརྒྱ་བཟླས་ལ། »ཐམས་ཅད་དུ་ནི་ས་གཞི་དག༔ གསེག་མ་ལ་སོགས་མེད་པ་དང་༔ ལག་མཐིལ་ལྟར་མཉམ་བཻཌཱུརྻ༔ རང་བཞིན་འཇམ་པོར་གནས་གྱུར་ཅིག༔ «དེ་ནས་མཎྜལ་ལག་ཏུ་བླངས་ཏེ་རྡུལ་ཕྱིས་ནས། བདག་སོགས་སེམས་ཅན་ཐམས་ཅད་ཀྱི། སྡིག་སྒྲིབ་དག་པར་བསམ། དྲི་བཟང་ཆུ་ཡིས་བརླན་བྱས་ཏེ། བྱང་ཆུབ་སེམས་ཀྱིས་རྒྱུད་བརླན་པར་བསམ། » ཨོཾ་བཛྲ་བྷཱུ་མི་ཨཱཿཧཱུྃ༔ «སོགས་སོ་བདུན་གང་འགྲུབ་འབུལ་བར་བྱ། » ཨོྃ་ཨ་ཧཱུྃ༔ སྤྲུལ་སྐུའི་ཞྀང་ཁམས་སྟོང་གསུམ་བྱེ་བ་བརྒྱ༔ ལོངས་སྐུའི་བཀོད་པ་ཕུང་ཁམས་དབང་པོར་བཅས༔ ཆོས་སྐུ་ཁྱབ་བདལ་རིག་སྟོང་འཛིན་མེད་འདི༔ སྐྱབས་གནས་ཀུན་འདུས་བླ་མ་རྗེ་ལ་འབུལ༔ ཚོགས་གཉིས་རྫོགས་ནས་ཡོན་ཏན་མཐར་ཕྱིན་ཤོག༔ «ལྔ་པ་བྱིན་རླབས་བླ་མའི་རྣལ་འབྱོར་ནི༔» རང་ལུས་སྣང་སྟོང་ཡི་དམ་ལྷ་ཡི་སྐུ༔ སྤྱི་བོར་པདྨ་སྟོང་ལྡན་ཉི་ཟླའི་སྟེང་༔ སངས་རྒྱས་ཀུན་འདུས་བླ་མ་རྡོ་རྗེ་འཆང་༔ མཚན་དཔེའི་དཔལ་འབར་ཐུགས་རྗེའི་བྱིན་འོད་གཏིབས༔ མོས་གུས་གདུང་ཤུགས་དྲག་པོའི་རྩེ་གཅིག་ཏུ༔ ཨོྃ་ཨཱཿཧཱུྃ༔ ངོ་བོ་རང་བཞིན་ཐུགས་རྗེ་མངོན་དུ་གྱུར༔ སྐུ་གསུམ་དབྱེར་མེད་བླ་མ་རིན་པོ་ཆེར༔ གསོལ་བ་འདེབས་སོ་ཐུགས་རྒྱུད་བྱིན་རླབས་སྩོལ༔ སྐུ་གསུང་ཐུགས་ལྡན་དཀོན་མཆོག་གསུམ་གྱི་ངང་༔ རྒྱལ་བ་ཀུན་འདུས་བླ་མ་རིན་པོ་ཆེར༔ གསོལ་བ་འདེབས་སོ་དགོངས་པ་རྟོགས་གྲོལ་སྩོལ༔ རྩ་གསུམ་དབྱེར་མེད་ཡིད་བཞིན་ནོར་བུའི་སྐུ༔ མཁྱེན་བརྩེ་ནུས་ལྡན་བླ་མ་རིན་པོ་ཆེར༔ གསོལ་བ་འདེབས་སོ་རྟོགས་པ་མཐར་ཕྱིན་སྩོལ། རྗེ་བཙུན་ཁྱེད་རང་ལྟ་བུར་བྱིན་གྱིས་རློབས༔ «ཞེས་ཁ་སྙིང་སྤྲད་ལ་གསོལ་བ་བཏབ། ༈ རྫོགས་ཆེན་འཁོར་འདས་རང་གྲོལ་གྱི། བླ་མ་བརྒྱུད་པའི་གསོལ་འདེབས་ནི། »ཆོས་དབྱིངས་འདུས་མ་བྱས་པ་ཀུན་ཏུ་བཟང་༔ རང་དབྱིངས་གསལ་དག་རིགས་ལྔ་རྡོ་རྗེ་འཆང་༔ ཐུགས་རྗེའི་སྒྱུ་འཕྲུལ་ཐུབ་ཆེན་རྡོ་རྗེ་སེམས༔ སྐུ་གསུམ་སྟོན་པ་མཆོག་ལ་གསོལ་བ་འདེབས༔ དོན་བརྒྱུད་ཡོངས་རྫོགས་འཕགས་པ་རིགས་གསུམ་མགོན༔ བརྡ་ཚིག་མངོན་གྱུར་དགའ་རབ་རྡོ་རྗེ་རྩལ༔ རིག་རྩལ་དབང་ཐོབ་འཆི་མེད་པདྨ་འབྱུང་༔ འགྲོ་འདྲེན་མཆོག་གི་སྤྲུལ་སྐུར་གསོལ་བ་འདེབས༔ རྒྱུད་སྡེ་རྒྱ་མཚོའི་གསང་མཛོད་མཚོ་རྒྱལ་ལྕམ༔ ཐེག་མཆོག་བསྟན་པའི་སྲོལ་འཛིན་རྗེ་འབངས་གྲོགས༔ སྐུ་གསུམ་རྒྱལ་ཚབ་གཏེར་སྟོན་སྤྲུལ་པའི་སྐུ༔ གང་འདུལ་ཕྲིན་ལས་མཛད་ལ་གསོལ་བ་འདེབས། བཀའ་གཏེར་སྙན་བརྒྱུད་ཟབ་དོན་གདམས་པའི་མཛོད༔ རྒྱལ་ཀུན་དགོངས་གསང་ཡེ་ཤེས་གདོད་མའི་སྲོག༔ མངོན་སུམ་རྗེན་པར་སྟོན་མཛད་བཀའ་དྲིན་ཅན༔ ཀུན་འདུས་རྩ་བའི་བླ་མར་གསོལ་བ་འདེབས༔ སྣང་སྲིད་རྣམ་དག་འཇའ་འོད་ཐེག་ལེའི་ཀློང་༔ ཕུང་ཁམས་རྣམ་དག་ཞི་ཁྲོ་རབ་འབྱམས་ལྷ༔ རང་སེམས་རྣམ་དག་རིག་པ་རང་གྲོལ་སྐུ༔ གཞི་གྲོལ་རྫོགས་པ་ཆེ་ལ་གསོལ་བ་འདེབས༔ རྗེ་བཙུན་ཆེན་པོ་ཨོ་རྒྱན་རིན་པོ་ཆེ༔ བདག་དང་མཐའ་ཡས་སེམས་ཅན་མ་ལུས་པ༔ ཡེ་ནས་སངས་རྒྱས་ཡིན་ཀྱང་ངོ་མ་ཤེས༔ འཁྲུལ་པའི་ཕུ་ཐག་ཆོད་པར་བྱིན་གྱིས་རློབས༔ དོན་མེད་སྲིད་པའི་བག་ཆགས་ལས་ལྡོག་སྟེ༔ ཉིན་མཚན་བར་མེད་ཆོས་ཀྱིས་འདའ་བ་དང་༔ ཆོས་བརྒྱད་བག་ཆགས་ཀུན་གཞི་བཅས་པ་ཀུན༔ འོད་གསལ་ཆོས་ཀྱི་དབྱིངས་སུ་དག་པར་ཤོག༔ ཡིན་ལུགས་ཅིག་ཅར་རྟོགས་པས་བདག་གྲོལ་ནས༔ ཏིང་འཛིན་མངོན་ཤེས་རྫུ་འཕྲུལ་གྲུབ་རྟགས་ལྡན༔ རྩོལ་མེད་མཁྱེན་བརྩེའི་ཐུགས་རྗེས་གཞན་རྒྱུད་གྲོལ༔ ཕྱམ་གཅིག་འོད་གསལ་སྙིང་པོ་གྲོལ་བར་ཤོག༔ དག་སྣང་ཕྱོགས་མེད་ཉིན་མཚན་འོད་གསལ་ངང་༔ བསྐྱེད་རྫོགས་མཐར་ཕྱིན་དངོས་གྲུབ་རྣམ་གཉིས་ཐོབ༔ བྱམས་དང་སྙིང་རྗེ་རྒྱུན་ཆད་མེད་པ་ཡིས༔ གང་འདུལ་ཕྲིན་ལས་རྣམ་བཞི་འགྲུབ་པར་ཤོག༔ རྩེ་གཅིག་བསྒྲུབས་པས་བླ་མ་མཉེས་པ་དང་༔ དམ་ཚིག་ཉམས་ཆག་ཉེས་ལྟུང་ཀུན་བྲལ་ཞིང་༔ འཁྲུུལ་གཟུགས་གདོས་བཅས་ལུས་ངག་སེམས་རྣམས་ཀུན༔ ཚེ་གཅིག་རང་མདངས་འོད་སྐུར་དག་པར་ཤོག༔ ཨོཾ་ཨཱཿཧཱུྃ༔ བཛྲ་མ་ཧཱ་ཛྙཱ་ན་དྷརྨ་བུདྡྷ་ཡོ་གི་ནི་སིདྡྷི་ས་མ་ཡ་ཛ་ཛཿ «ཞེས་སྔགས་ཕྲེང་རྣམས་ཅི་ནུས་བཟླས། » ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཧཱུྃ་བཛྲ་ས་མ་ཡ་ཛ་སིདྡྷི་ཕ་ལ་ཧཱུྃ༔ ཨ་བྷི་ཤ་ཡ་ཨ་བྷི་ཥིཉྩ་ཧཱུྃ༔ «དྲུག་པ་དབང་བཞི་བླངས་ཤིང་བདག་དང་དབྱེར་མེད་བསྲེས། » ཧཱུྃ༔ རྗེ་བཙུན་ཆེན་པོ་ཨོ་རྒྱན་རིན་པོ་ཆེ༔ ཟོལ་མེད་བདག་གིས་རེ་ལྟོས་ཉིད་ལས་མེད༔ སྐུ་བཞིའི་དབང་ཕྱུག་དམ་པས་ཐུགས་རྗེས་ཟུངས༔ བྱིན་གྱིས་རློབས་ཤིག་གསོལ་བ་སྙིང་ནས་འདེབས༔ སྐུ་ཡི་དབང་བསྐུར་བསྐྱེད་རིམ་ལྷ་ཡི་སྐུ༔ སྤྲུལ་སྐུའི་འགྲོ་དོན་ནུས་པར་བྱིན་གྱིས་རློབས༔ གསུང་གི་དབང་བསྐུར་ཟུང་འཇུག་སྔགས་ཀྱི་སྒྲ༔ ལོངས་སྐུའི་རང་རྩལ་རྫོགས་པར་བྱིན་གྱིས་རློབས༔ ཐུགས་ཀྱི་དབང་བསྐུར་རྫོགས་རིམ་ཀ་དག་ངང་༔ ཆོས་སྐུའི་རྒྱལ་ས་ཟིན་པར་བྱིན་གྱིས་རློབས༔ བདེ་ཆེན་ཡེ་ཤེས་དབང་དྲག་འདུས་པའི་ལྷ༔ འདི་ནས་བརྩམས་ཏེ་ཟག་མེད་རྡོ་རྗེའི་སྐུ༔ རྩ་གསུམ་དཀྱིལ་འཁོར་བསྒྲུབ་པར་དམ་བཅས་ནས༔ མི་འདའ་མི་འགྱུར་བླ་མེད་ཡེ་གྲོལ་དུ༔ རང་དབྱིངས་ཨ་ཏིའི་རྒྱལ་ས་ཟིན་གྱུར་ཅིག༔ ཨོྃ་གུ་རུ་ཛྙཱ་ན་པདྨ་དྷཱ་ར་སརྦ་སིདྡྷི་ཧྲཱིཿསྭཱ་ཧཱ༔ «སྐྱབས་ཡུལ་འོད་དུ་ཞུ་ནས་རང་ལ་ཐིམ༔ རང་ལུས་སྣང་སྟོང་སྤྲོས་བྲལ་ནམ་མཁར་ཐིམ༔ ནམ་མཁས་གར་ཁྱབ་སེམས་ཀྱིས་ཁྱབ་པ་ཡིན༔ མ་ཡེངས་བྱ་ར་བྱེད་པར་རང་སེམས་སྐྱོངས༔ གནས་ན་གནས་ཐོག་སྟེང་དུ་བཞག༔ འགྱུ་ན་འགྱུ་ཐོག་སྟེང་དུ་བཞག༔ འགྱུ་བ་རང་སར་བཞག་པས་རང་ངོ་ཤེས༔ མ་ཧཱ་ཨ་ནུ་ཨ་ཏིའི་ཐེག་རིམ་ཚང་༔ ཞེས་གསུངས་སོ། བདུན་པ་སྨོན་ལམ་གྱིས་རྒྱས་གདབ་པ་ནི། དེ་ལྟར་ཐུན་མཚམས་ཀྱི་མཐར། ཕྱག་ཆེན་ལས། » ཧོཿ ཀུན་གཞི་མཁའ་ལྟར་ཡངས་པའི་ཀློང་༔ ཀ་དག་རང་བྱུང་ཡེ་ཤེས་དེ༔ རང་ལ་ཡོད་ཀྱང་ངོ་མ་ཤེས༔ འཁོར་བའི་སེམས་ཅན་སྙིང་རེ་རྗེ༔ བྱམས་མགོན་རྒྱལ་བ་སྲས་དང་བཅས༔ འོད་གསལ་ཆེན་པོའི་དགོངས་པ་ཡིས༔ བདག་ལ་སངས་རྒྱས་ཡོན་ཏན་ཀུན༔ རྫོགས་ནས་ཐུགས་རྗེའི་སྟོབས་བསྐྱེད་དེ༔ རྩོལ་མེད་འགྲོ་དོན་མཐར་ཕྱིན་ཤོག༔ ཇི་སྲིད་ནམ་མཁའ་མ་ཞིག་བར༔ མཁྱེན་བརྩེ་ཡེ་ཤེས་རྒྱས་པ་ཡི༔ གང་འདུལ་ཐོགས་མེད་ཕྲིན་ལས་ཀྱིས༔ འགྲོ་བ་སངས་རྒྱས་ས་ཐོབ་ཤོག༔ «ཅེས་སྨོན་ལམ་བྱའོ། སྨོན་ལམ་ནི། » ཧོཿ སྐྱེ་འགག་བྲལ་ཡང་སྣ་ཚོགས་ངོ་བོ་ཉིད༔ རིག་དང་མ་རིག་ཆོ་འཕྲུལ་ཀུན་རྟོག་རྣམས༔ ཆིག་ཆོད་མཐོང་ནས་མཐའ་ཡས་སངས་རྒྱས་ཤོག༔ སྐད་ཅིག་དྲན་པའི་རིག་པ་མི་ཉམས་ཞིང་༔ ཕྱི་ནང་འཁྲུལ་པས་སྐྱེ་བ་མ་ཆོད་པར༔ བསམ་ཞིང་དྲན་པའི་ཆོས་སྐུ་ཐོབ་པར་ཤོག༔ དེ་ལྟར་མཐོང་ནས་འབྲས་བུ་ངོ་བོ་ཉིད༔ ནམ་མཁའི་མཛོད་ཀྱི་གཏེར་ཆེན་དགེ་བ་དེས༔ འཁོར་བ་སྟོངས་ནས་སེམས་ཅན་སངས་རྒྱས་ཤོག༔ དྲན་ཤེས་བག་ཡོད་བརྟེན་པའི་དགེ་བ་བསྔོ༔ «ཞེས་དེ་ལྟར་སྨོན་ལམ་བཟང་པོས་མཚམས་སྦྱོར་ཁྱད་ཆེ་བས་སྙིང་རུས་ཀྱིས་བྱའོ། ཞེས་བླ་མ་དྲག་པོ་པདྨ་ཁྲག་འཐུང་ལས་སྔོན་འགྲོའི་མན་ངག་ཟབ་དོན་རྒྱུན་གྱི་ལམ་ཁྱེར་ཀུན་འདུས་ནོར་བུའི་ལུགས་དང་སྔོན་འགྲོ་ཟབ་དོན་རིན་པོ་ཆེའི་སྒྲོན་མེ་བཅས་ཕྱོགས་གཅིག་ཏུ་ལ་རིག་འཛིན་རྩ་གསུམ་གླིང་པའི་ཐུགས་སྤྲུལ་གསང་སྔགས་བསྟན་པའི་རྒྱལ་མཚན་གྱིས་ཁྱེར་བདེ་རུ་བྲིས་པའོ། དགེ་བས་འགྲོ་ཀུན་བླ་མ་དྲག་པོའི་སྐུ་འགྲུབ་པར་གྱུར་ཅིག། །། »